text: Малабсорбция | Симптом
  Назад | Начало Медицинска енциклопедия Симптоми Малабсорбция
  Малабсорбция: процес на нарушено усвояване на хранителните вещества, при които те не се резорбират напълно от организма и преминават през чревния тракт, без да достигнат до кръвния ток. Двата основни фактора за нарушена резорбция в червата са измененията в чревната лигавица и дефект в транспортирането на хранителните субстанции. Най-честите клинични симптоми, независимо от патофизиологичните причини довели до нарушена резорбция на червата са загуба на тегло и диария, допълнени още от гадене, повръщане, подуване на корема, загуба на тегло и мускулна маса. Обикновено по време на храносмилането, хранителните вещества се извличат от храната и се абсорбират от тънките черва. В случай на малабсорбция има нарушения в този процес и хранителните вещества не се абсорбират нормално, а се отделят чрез изпражненията. Малабсорбцията може да бъде временна, при повръщане или диария и да изчезне, когато бъде премахнато основното заболяване. Хроничните случаи, обаче, са причина за безпокойство и трябва да бъде направена консултация със специалист. Ако настъпи при деца може да ограничи растежа им. Малабсорбцията е сериозно състояние, което може да предизвика перзистираща диария, която да доведе до дехидратация. Симптомите, с които се проявява засягат не само стомашно-чревния тракт, но и растежа и развитието на децата. Изчерпването на витамини, минерали и други важни хранителни вещества могат да увеличат чувствителността към заболявания.
  Малабсорбция може да се дължи на:
  Болести на храносмилателната система - цьолиакия, синдром на бактериален свръхрастеж на тънките черва, панкреатичната стеаторея, болест на Уипъл (Whipple's disease), хронични заболявания на черния дроб, болест на Крон (Crohn's disease), радиационен ентерит, синдром на дразнимото черво, хроничен панкреатит, улцерозен колит, холестаза.
  Инфекциозни и паразитни болести - тропическо шпру, инфекции с ХИВ, СПИН, жиардиаза, аскаридоза.
  Болести на ендокринната система, разстройства на храненето и на обмяната на веществата - амилоидоза, кистозна фиброза, синдром на Цьолингер-Елисон (Zollinger–Ellison Syndrome), хипотиреоидизъм и хипертиреоидизъм, болест на Адисон (Addison's disease), захарен диабет, карциноиден синдром, непоносимост към лактоза.